Folketing
1998-12-01

Jeg glæder mig til at kunne bidrage til forhandlingen her i Folketingssalen, og jeg må sige, at der har været mange meget interessante indlæg, som jeg meget gerne vil knytte en kommentar til. Fru Lise Hækkerup og fru Elisabeth Arnold var inde på spørgsmålet om vigtigheden af at synliggøre dansk forskning. Jeg tror, det er rigtigt at tage udgangspunkt i, at dansk forskning faktisk står ganske godt, hvis vi foretager en international sammenligning. Og vi er i en situation, hvor vi i alt fald tror på, at vi kan gøre det bedre, for så vidt angår en nyttiggørelse af de mange fremragende resultater, som frembringes på vore sektorforskningsinstitutioner og ikke mindst på vore universiteter. Og hele lovforslagets ånd bygger jo netop på, at der skal oparbejdes en holdning og skabes et samarbejdsfelt mellem de ansatte og institutionsledelsen med henblik på at gøre det så godt som muligt, at få resultaterne så godt som muligt frem, få resultaterne så godt som muligt omsat i et samarbejde med virksomhederne.